ΓΡΑΠΤΗ ΕΡΩΤΗΣΗ P-1204/98 υποβολή: Odile Leperre-Verrier (ARE) προς την Επιτροπή (6 Απριλίου 1998)

Θέμα: Ασφάλεια στο χώρο του σχολείου

Στο πλαίσιο του τελευταίου Συμβουλίου Υπουργών Παιδείας αποφασίστηκε η λήψη μέτρων ώστε να υπάρχει μεγαλύτερη ασφάλεια στο χώρο του σχολείου. Μπορεί η Επιτροπή να δώσει στοιχεία σχετικά με τα μέτρα που μελετώνται σήμερα για την αναχαίτιση της βίας στα σχολεία;

Πιο συγκεκριμένα, μπορεί η Επιτροπή να αναφέρει ποια είναι τα προβλεπόμενα πρότυπα προγράμματα;

Απάντηση της κας Cresson εξ ονόματος της Επιτροπής (5 Μαΐου 1998)

Στις 22 Σεπτεμβρίου 1997 το Συμβούλιο ενέκρινε τα συμπεράσματα για την ασφάλεια στον χώρο του σχολείου ((ΕΕ C 303 της 4.10.1997 )). Στα συμπεράσματα αυτά το Συμβούλιο υπογραμμίζει ότι η ασφάλεια είναι ταυτόχρονα αναγκαία συνθήκη και παράγοντας ποιότητας για την εκπαίδευση, αλλά αναγνωρίζει ότι τα περισσότερα κράτη μέλη βρίσκονται αντιμέτωπα όλο και περισσότερο με ζητήματα ασφάλειας στα σχολεία. Το Συμβούλιο καλεί τα κράτη μέλη και την Επιτροπή να διαμορφώσουν και να ενισχύσουν τη συνεργασία στον τομέα αυτό μέσω της ανταλλαγής πληροφοριών με βάση την εμπειρία που αποκτήθηκε στον τομέα αυτό καθώς και στις τρέχουσες εμπειρίες των κρατών μελών.

Σύμφωνα με τα εν λόγω συμπεράσματα η πρωτοβουλία «Καταπολέμηση της βίας στα σχολεία» ξεκίνησε στα τέλη του 1997. Ορίστηκε μία ομάδα εμπειρογνωμώνων που αποτελείται από εκπροσώπους των κρατών μελών, των ευρωπαϊκών οργανισμών συνδικαλιστικών ενώσεων εκπαιδευτικών και των ενώσεων γονέων και κηδεμόνων, της οποίας προεδρεύει η Επιτροπή. Η εν λόγω ομάδα εμπειρογνωμώνων, που έχει ήδη πραγματοποιήσει τέσσερις συνεδριάσεις, εξασφαλίζει το συντονισμό μεταξύ των ενεργειών σε εθνικό επίπεδο και των ενεργειών επιχειρήσεων σε ευρωπαϊκό επίπεδο. Η ομάδα αυτή εξασφαλίζει επίσης την ανταλλαγή πληροφοριών για τις πολιτικές που εγκρίνονται σχετικά με το θέμα αυτό στα κράτη μέλη.

Κατά το τέλος του 1997 η Επιτροπή ήταν σε θέση να υποστηρίξει μια πρώτη σειρά πιλοτικών σχεδίων. Παρουσιάστηκαν στην Επιτροπή 38 προτάσεις σχεδίων που απαιτούσαν συνολικό ποσό επιχορηγήσεων 3,65 εκατομμύρια ECU. Από τις προτάσεις αυτές επιλέχθηκαν 19 διακρατικά σχέδια. Το σύνολο των επιχορηγήσεων ανέρχεται σε 558.330 ECU, δηλαδή σε λιγότερο από 15% της αίτησης βάσει του κονδυλίου του προϋπολογισμού B3-1000 (γενικά μέτρα για τη συνεργασία και την εκπαίδευση). Τα σχέδια αυτά αφορούν 152 εκπαιδευτικά ιδρύματα και διοικητικά όργανα σε 17 χώρες μεταξύ των οποίων σχολεία (34), πανεπιστήμια (27), κέντρα επαγγελματικής κατάρτισης (11), οργανισμούς τοπικής αυτοδιοίκησης, περιφερειακής ή εθνικής (58) και ενώσεις (22). Όσον αφορά τον τύπο των σχεδίων πρόκειται για προγράμματα δράσης (πρόληψη και παρέμβαση) που αφορούν σχολεία και κέντρα εκπαίδευσης (12 σχέδια), ανάπτυξη παιδαγωγικού υλικού (2 σχέδια), ενέργειες για κατάρτιση εκπαιδευτικών, μαθητών και γονέων, σχέση σχολείου, γονέων, αστυνομίας, δικαιοσύνης, τοπικών αρχών (1 σχέδιο) και δίκτυα ανταλλαγής πληροφοριών και εμπειριών (1 σχέδιο) και ευρωπαϊκές διασκέψεις (1 σχέδιο).

Τα σχέδια αυτά βρίσκονται στην αρχική τους φάση. Για τη διασφάλιση του καλύτερου δυνατού συντονισμού όλων αυτών των ενεργειών η Επιτροπή διοργάνωσε μία συνάντηση μεταξύ των συντονιστών των πιλοτικών αυτών σχεδίων στο πλαίσιο της ομάδας εμπειρογνωμώνων. Κατά τη συνάντηση αυτή, που πραγματοποιήθηκε στις Βρυξέλλες στις 25 και 26 Μαρτίου 1998, οι εν λόγω ευρωπαϊκές ενέργειες αποτέλεσαν αντικείμενο παρουσίασης και συζήτησης συμβάλλοντας έτσι στην καθιέρωση ενός ευρύτερου δικτύου συνεργασίας.

Η Επιτροπή προχώρησε πρόσφατα σε δεύτερη πρόσκληση υποβολής σχεδίων για το 1998 ((ΕΕ C 111 της 9.4.1998 )) για διακρατικά πιλοτικά σχέδια. Αναμένοντια προτάσεις που θα επιτρέψουν την ολοκλήρωση των τρεχουσών ενεργειών και ιδίως όσων αφορούν δραστηριότητες σχετικά με την πρόληψη της βίας και την καλλιέργεια αναβαθμισμένης κοινωνικής συμπεριφοράς στους μαθητές στα σχολεία.

Η Επιτροπή προτίθεται να ενισχύσει με την πρωτοβουλία αυτή την πληροφόρηση που απευθύνεται τόσο στο γενικό όσο και στο ειδικευμένο κοινό, ιδίως μέσω της σελίδας Internet που δημιουργήθηκε στη μονάδα Europa στη διεύθυνση http://europa.eu.int/en/comm/dg22/violence/home.html. Ισιαίτερη προσπάθεια θα καταβάλλεται για τη διάδοση των πιο χρήσιμων πρακτικών και εμπειριών, π.χ. στον τομέα της πρόληψης της βίας ή της κατάρτισης των εκπαιδευτικών.

Επισκόπηση σχετικά με τις δραστηριότητες που αναπτύχθηκαν στο πλαίσιο της πρωτοβουλίας αυτής θα πραγματοποιηθεί στα τέλη του 1998 και προβλέπεται μία γενική έκθεση τον Ιούνιο του 1999.